પોતે રિટાયર્ડ સ્કુલ માસ્ટર. જુના ખખડી ગેલા ડોહલાઓ કેહતા કે “એનો રૂઆબ ભારે ઉતો“. ગામના તે પહેલા મેટ્રીકયુલેટ અને પછી બન્યા સ્કુલ માસ્તર; દૂધ જેવી કફની અને ધોતિયું પહેરતા અને માથે કાળી ટોપી, ચમચમતા જોડા પહેરીને ‘નિહાર‘ જવા નીકળતા ત્યારે એનો રૂઆબ જોવા જેવો. અંગ્રેજી હો ફાંકડું બોલે. એની પોરી લલીને હો ગણદેવીની કન્યા શાળામાં ફાઇનલ (ધોરણ ૭) સુધી ભણાવીને ગામમાં વટ પાડી દીધેલો. જબરા ઉતા કસનજી માસ્તર.